Landsbankinn og Íslenski lífeyrissjóðurinn hafa tekið ákvörðun um að fella niður kostnað við flutning á séreignarsparnaði til annarra vörsluaðila . Íslenski lífeyrissjóðurinn verður þar með fyrstur stóru séreignarsjóðanna til að fella þennan kostnað niður en hingað til hefur gjald vegna flutnings numið 0,5% af upphæðinni . „ Með því að fella niður gjald vegna kostnaðar er viðskiptavinum gert auðveldara að færa séreignarsparnað á milli vörsluaðila . Að okkar mati er eðlilegt að neytendur ávaxti séreignarsparnað sinn hjá þeim sjóði sem þeir treysta best , án þess að þurfa að reikna með kostnaði við flutning á milli sjóða , “ er haft eftir Ólafi Páli Gunnarssyni , framkvæmdastjóra Íslenska lífeyrissjóðsins , í fréttatilkynningu . Þá segir Ólafur Páll að um leið stuðli þessi ákvörðun að aukinni samkeppni . „ Með niðurfellingu kostnaðar verður inneign í séreignarsparnaði sambærileg innstæðu á bankareikningi að þessu leyti . Það er mikilvægt fyrir neytendur að gjaldtaka sé einföld og gegnsæ . “